《水心先生墓下作》
宋代·王汶

排云止殊庭，备物俨神道。
含酸步逶迤，积疹思遐漂。
乘风来帝旁，驾说落穷岛。
百圣集会期，万化资斧藻。
瞻前凤漂漂，顾后龙矫矫。
宝璐列中华，韶音被夷獠。
肃肃阙里墙，萋萋墓林草。
谁尸两楹梦，而复悲一老。
曩余稚养蒙，今日幸茹蓼。
超然欲径陈，窅尔竟虚抱。
育德德何成，果行行何造。
沔彼江海流，不纳此行潦。
青松露珠团，怪石紫烟绕。
千年万年垂，封树等穹昊。

作者简介：台州黄岩人，字希道，号东谷。师事叶适、王诚叟。遍读古今载籍，豁然有悟，援笔为文，日数千百言。有《东谷集》。